אנדרטת אראס

אנדרטת אראס (באנגלית: Arras Memorial) היא אנדרטה הניצבת בעיר אראס בצפון צרפת. היא מנציחה את שמות חללי צבאות האימפריה הבריטית שנהרגו בקרבת העיר במלחמת העולם הראשונה ומקום קבורתם לא נודע. האנדרטה, מהגדולות שבאנדרטאות החזית המערבית, נחנכה בשנת 1932. כיום מונצחים בה שמותיהם של 34,799 נעדרים.<ref name=":0"></ref>

ב-2023 הוכרז אתר מורשת עולמית של אונסק"ו בשם אתרי קבורה וזיכרון של מלחמת העולם הראשונה (החזית המערבית), הכולל בין היתר את האנדרטה, את אנדרטת נעדרי שירותי התעופה הבריטים הצמודה לה ואת בית הקברות בו הן שוכנות פובור-ד'אמיין.

==האנדרטה==
האנדרטה ניצבת במערבה של אראס, בירת מחוז פה דה קאלה, כ-170 קילומטרים מצפון לפריז. היא הוקמה לאורך פאתו המערבית של בית הקברות פוֹבּוּר-ד'אמיין (Faubourg-d'Amiens), שבו נקברו למעלה מ-2,600 מחללי צבאות האימפריה הבריטית במלחמת העולם הראשונה. 

האנדרטה היא אכסדרת עמודים באורך של כ-75 מטרים, בעלת גג משופע, שבה משולבות שלוש חצרות. בחצר המרכזית, הפונה אל חלקות הקבורה הסמוכות, ניצבות אנדרטת שירותי התעופה (ראו להלן) ואבן הזיכרון. שמות הנעדרים נרשמו על גבי 11 לוחות ענק שהוצמדו אל קירותיה הפנימיים של האנדרטה.

על גבי חזיתה המזרחית המעוגלת של החצר המרכזית נחרתה באנגלית ובצרפתית כתובת זו:

<center>1914-1918</center>

<center>כאן נרשמו שמות 35942 קצינים וחיילים של כוחות האימפריה הבריטית </center>

<center>שנפלו בקרבות אראס או במבצעים אוויריים מעל החזית המערבית</center> 

<center>ואין להם קבר ידוע</center>

האנדרטה במבט מבית הקברות
האנדרטה מנציחה את שמותיהם של 34,799 נעדרים מצבאות בריטניה, דרום אפריקה וניו זילנד שנהרגו בקרבות בקרבת העיר מאביב 1916 ועד ל-7 באוגוסט 1918. תקופה זו מתחילה עם מסירתו של מקטע החזית באזור מהצבא הצרפתי לצבא האימפריה הבריטית, ומסתיימת ערב מתקפת מאה הימים, שסיימה את המלחמה.<ref name=":0" /> בשנתיים הראשונות התנהלה בחזית זו מלחמת חפירות מתמדת, שהתחילה בהתייצבות החזית המערבית מרחק קילומטרים ספורים מהעיר לאחר קרב אראס (1914), וסופה במבצע מיכאל באביב 1918. הבולט בקרבות באזור היה קרב אראס (1917), שמספר הנפגעים בו מוערך ביותר מ-300 אלף.

13 מן הנעדרים ששמותיהם נחרתו על גבי האנדרטה עוטרו בעיטור צלב ויקטוריה – העיטור הגבוה ביותר של האימפריה הבריטית. ביניהם אלופי ההפלות אדוארד "מיק" מאנוק ולאנו הוֹקֶר , שנהרג בקרב עם "הברון האדום", מנפרד פון ריכטהופן.<ref></ref>

חלק מחללי צבאות האימפריה הבריטית שנהרגו בקרבת אראס בתקופה האמורה הונצחו באנדרטאות אחרות. חללי צבא אוסטרליה שמקום קבורתם לא נודע מונצחים באנדרטת וייר-ברטונה; הקנדים - באנדרטת וימי; נעדרי צבא הודו - באנדרטת הודו בנאב-שאפל. אנדרטת קמברה שבקרבת אראס מנציחה את הנעדרים מבריטניה ודרום אפריקה שנפלו בקרב קמברה.

==אנדרטת נעדרי שירותי התעופה הבריטים==

האנדרטה לנעדרי שירות התעופה
בחצר המרכזית של האנדרטה ניצבת אנדרטה נוספת - ל-980 נעדרי חיל האוויר המלכותי הבריטי, שירות התעופה של הצבא הבריטי (שקדם לחיל האוויר המלכותי) ושירות התעופה של הצי הבריטי, שנהרגו בצרפת ובבלגיה במהלך המלחמה כולה.<ref></ref> אנדרטה זו מעוצבת כעמוד אבן שבראשו ניצב גלובוס (בדומה לאנדרטת חיל האוויר המלכותי שבלונדון). שמות הנעדרים שלזכרם הוקמה האנדרטה נרשמו על גבי האנדרטה העיקרית.

שתי האנדרטאות תוכננו על ידי האדריכל הבריטי הבולט סר אדווין לאצ'נס (), שתכנן ויצר אנדרטאות רבות לנופלי מלחמת העולם הראשונה. הפסל הסקוטי ויליאם ריד דיק אחראי לפיסול בהן. הן הוקמו ומתוחזקות על ידי ועדת חבר העמים לקברי מלחמה.<ref name=":0" /> 

האנדרטאות נחנכו על ידי הלורד טרנצ'רד, המפקד הראשון של חיל האוויר המלכותי, בטקס שנערך ב-31 ביולי 1932. הטקס אמור היה להתקיים במאי, אך נדחה לאחר ההתנקשות בנשיא צרפת, פול דומר. השתתפו בו קצינים בריטים וצרפתים, נציגי העיר, הבישוף של אראס וקהל גדול מארצות רבות. נישאה תפילה עבור המתים ואחריה נשא טרנצ'רד נאום, שבו ראשית חלק כבוד לצבא הצרפתי שהחזיק בחזית מול העיר עד 1916, ושחזר את מהלך המלחמה באזור. לאחר מכן הסביר שהגלובוס מוצב על האובליסק באותם הכיוון והזווית בהם היה כדור הארץ ביום שביתת הנשק, והביע את אמונתו שבכך יזכיר את "ההקרבה שהקריבו אחינו, שזכו בשלום נצחי בעת שנאבקו על שלום לארצם; ויתפוס, ולו באופן רפה, את חוּמה של השמש שזרחה באותו היום על שוחות החזית באראס, כאשר קול הרובים במרחק נדם לבסוף והמוות לא רכב עוד על כנפי הטייס." לבסוף הסיר את הלוט, נערך מטס כבוד והושרו ההמנונים הלאומיים של בריטניה וצרפת.<ref name=":0" /><ref>"[https://news.google.com/newspapers?id=QppAAAAAIBAJ&sjid=aKUMAAAAIBAJ&pg=4714%2C4306916 British Arras Memorial to 35,000 Dead Unveiled by Lord Trenchard]", The Herald, Glasgow, מיום 1 באוגוסט 1932, עמ' 11-12.</ref><ref>"[https://www.britishnewspaperarchive.co.uk/viewer/BL/0000038/19320801/152/0009?browse=true Lord Trenchard's Adress]", Belfast News-Letter, מיום 1 באוגוסט 1932, עמ' 7, 9, באתר The British Newspaper Archive</ref> 
שמות הנופלים חרותים באבן

==ראו גם==
*קרב אראס (1917)
*אנדרטת וימי
*אנדרטת וייר-ברטונה
*אנדרטת תיאפוואל לנעדרי הסום
*אנדרטאות האימפריה הבריטית לנעדרים בבלגיה ובצרפת במלחמת העולם הראשונה

==קישורים חיצוניים==

*[http://www.cwgc.org/find-a-cemetery/cemetery/82700/ARRAS%20MEMORIAL דף האנדרטה] באתר ועדת חבר העמים לקברי מלחמה
*[https://www.ww1cemeteries.com/arras-memorial.html אנדרטת אראס] באתר WW1 Cemeteries, כולל היסטוריה שלה ואינדקס של החיילים המונצחים בה, פרטיהם ותמונותיהם

==הערות שוליים==

אראס
אראס
אראס
אראס
אראס
קטגוריה:נור-פה דה קאלה: מבנים
אראס
קטגוריה:לחימה אווירית במלחמת העולם הראשונה
קטגוריה:אתרי קבורה וזיכרון של מלחמת העולם הראשונה (החזית המערבית) (אתר מורשת עולמית)